EIROPAS CENTRĀLĀS BANKAS PAMATNOSTĀDNE (ES) 2022/747

(2022. gada 5. maijs),

ar ko groza Pamatnostādni 2012/120/ES par Eiropas Centrālās bankas prasībām attiecībā uz statistikas pārskatiem ārējās statistikas jomā (ECB/2011/23) (ECB/2022/23)

EIROPAS CENTRĀLĀS BANKAS PADOME,

ņemot vērā Līgumu par Eiropas Savienības darbību,

ņemot vērā Eiropas Centrālo banku sistēmas un Eiropas Centrālās bankas statūtus un jo īpaši to 3.1., 3.3., 5.1., 12.1. un 14.3. pantu,

ņemot vērā Padomes Regulu (EK) Nr. 2533/98 (1998. gada 23. novembris) par statistiskās informācijas vākšanu, ko veic Eiropas Centrālā banka, (1) un jo īpaši tās 4. pantu,

tā kā:

(1) Sarežģītā globālā finanšu sistēmā, kurā pieaug pārrobežu saiknes, liela nozīme ir struktūrām, kas pazīstamas kā īpašam nolūkam dibinātas sabiedrības (ĪNDS). Starptautiski uzņēmumi (STU) izveido ĪNDS, lai novirzītu savus finanšu ieguldījumus, palielinātu piekļuvi vairākiem finanšu tirgiem un organizētu savus materiālos un nemateriālos aktīvus visā pasaulē. ĪNDS kļuvušas arvien nozīmīgākas ārējās statistikas jomā, jo tās var būt finanšu specializētas struktūras vai pēdējā laikā arī ar finansēm nesaistītas specializētas struktūras, ko starptautiski uzņēmumi izveido, lai pārvaldītu intelektuālā īpašuma tiesības, pētniecību un izstrādi, tirdzniecību un citas darbības finanšu stratēģijas un peļņas palielināšanas stratēģijas ietvaros grupas mērogā.

(2) Statistiskā informācija par ĪNDS ļautu Eurosistēmai iegūt labāku izpratni par šo struktūru lomu euro zonas ekonomikas un finanšu sistēmā. Jo īpaši statistiskā informācija par ĪNDS darbību dalībvalstīs, kuru valūta ir euro un kurās ir augsta ĪNDS koncentrācija, ļautu Eurosistēmai analizēt un interpretēt pārrobežu savstarpējo saistību, ko rada ĪNDS plūsmas un pozīcijas, un novērtēt saistītos finanšu un ekonomiskos riskus finanšu stabilitātes analīzes vajadzībām. Tomēr, lai gan statistiskā informācija par ĪNDS kā institucionālām vienībām jau tiek vākta nacionālajā līmenī, tā netiek sniegta atsevišķi Eiropas Centrālajai bankai (ECB). Tāpēc nacionālajām centrālajām bankām (NCB) reizi ceturksnī būtu jāsniedz ECB statistiskā informācija par ĪNDS.

(3) Statistisko informāciju, kas attiecas uz ĪNDS, var vākt un/vai apkopot kompetentās statistikas iestādes, kas nav NCB. Tāpēc šīs informācijas sniegšanai ECB var būt nepieciešama sadarbība starp NCB un šādām kompetentajām iestādēm.

(4) ECB bija Starptautiskā Valūtas fonda (SVF) Maksājumu bilances statistikas komitejas 2016. gadā izveidotās ĪNDS darba grupas locekle. Viens no darba grupas izskatītajiem jautājumiem bija starptautiski saskaņotas ĪNDS definīcijas trūkums, un šādas definīcijas priekšlikums tika izklāstīts tās galīgajā ziņojumā (2). Tāpēc prasībās, kas NCB noteiktas attiecībā uz ĪNDS statistiskās informācijas sniegšanu, būtu jāņem vērā šāda definīcija.

(5) Tādēļ attiecīgi jāgroza Pamatnostādne 2012/120/ES (ECB/2011/23) (3),

IR PIEŅĒMUSI ŠO PAMATNOSTĀDNI.

1. pants Grozījumi Pamatnostādni 2012/120/ES (ECB/2011/23) groza šādi: 1) šādu 18) punktu pievieno 1. pantam: “18) “īpašam nolūkam dibināta sabiedrība” jeb “ĪNDS” ir oficiāli reģistrēta un/vai inkorporēta juridiska persona: a) kas atzīta par institucionālu vienību; b) kas nenodarbina nevienu darbinieku vai nodarbina ne vairāk kā piecus darbiniekus; c) kurai nav fiziskas klātbūtnes vai kuras klātbūtne ir minimāla; d) kurai valstī, kuras rezidents tā ir (“uzņemošajā jurisdikcijā”), nav fiziskas ražotnes vai tā ir minimāla; e) ko tieši vai netieši kontrolē uzņemošās jurisdikcijas nerezidenti; f) kas izveidota, lai iegūtu īpašas priekšrocības, ko nodrošina uzņemošā jurisdikcija, ar vienu vai vairākiem šādiem mērķiem: i) nodrošināt īpašniekiem piekļuvi kapitāla tirgiem vai sarežģītiem finanšu pakalpojumiem; ii) izolēt īpašniekus no finanšu riskiem; iii) samazināt regulatīvo un nodokļu slogu; iv) nodrošināt savu darījumu un īpašnieku konfidencialitāti; g) kas gandrīz pilnībā veic darījumus ar uzņemošās jurisdikcijas nerezidentiem; h) kuru finanšu bilances lielu daļu veido pārrobežu prasījumi un saistības, izņemot uzņēmumus, kas emitē tirgojamus parāda vērtspapīrus, par kuriem šī informācija var nebūt pieejama.”; 2) šādu 1.b punktu iekļauj 2. pantā: “1.b NCB sniedz ECB ceturkšņa datus par rezidentu ĪNDS starptautiskajiem darījumiem un pozīcijām, kā noteikts II pielikuma 10. tabulā, ievērojot 3. panta 2. punktā noteiktos termiņus.”; 3) ar šādu tekstu aizstāj 6. panta 3. punkta ievaddaļu: “Ja dati kādā no II pielikuma 1.–5. tabulas un 10. tabulas posteņiem ir nelieli vai euro zonas un nacionālajai statistikai nenozīmīga lieluma, vai šī posteņa datu vākšanas izmaksas nav samērīgas, NCB sniedz datus, pamatojoties uz iespējami precīzākām aplēsēm, kas balstās uz drošu statistisko metodiku, ar nosacījumu, ka tas nemazina statistikas analīzes vērtību. Turklāt NCB sniedz datus, pamatojoties uz iespējami precīzākām aplēsēm, šādos II pielikuma 1., 2., 4., 6. un 10. tabulas dalījumos:”; 4) iekļauj šādu 8.a pantu: “8.a pants Datu par rezidentu ĪNDS pārrobežu darījumiem un krājumiem pirmā nosūtīšana pēc Pamatnostādnes (ES) 2022/747 (ECB/2022/23) stāšanās spēkā Pēc Eiropas Centrālās bankas Pamatnostādnes (ES) 2022/747 (ECB/2022/23) (*1) stāšanās spēkā II pielikuma 10. tabulā noteikto datu par rezidentu ĪNDS pārrobežu darījumiem un krājumiem pirmā nosūtīšana attiecībā uz datiem par 2022. gada ceturto ceturksni notiek 2023. gada martā. Ceturkšņa datus par periodu no 2020. gada pirmā ceturkšņa nosūta ne vēlāk kā 2023. gada septembrī. (*1) Eiropas Centrālās bankas Pamatnostādne (ES) 2022/747 (2022. gada 5. maijs), ar ko groza Pamatnostādni 2012/120/ES par Eiropas Centrālās bankas prasībām attiecībā uz statistikas pārskatiem ārējās statistikas jomā (ECB/2011/23) (ECB/2022/23) (OV L 137, 16.5.2022., 177.. lpp.).”;" 5) pamatnostādnes I un II pielikumu groza saskaņā ar šīs pamatnostādnes pielikumu.

2. pants Stāšanās spēkā Šī pamatnostādne stājas spēkā dienā, kurā to paziņo dalībvalstu, kuru valūta ir euro, nacionālajām centrālajām bankām.

3. pants Adresāti Šī pamatnostādne adresēta visām Eurosistēmas centrālajām bankām.

Frankfurtē pie Mainas, 2022. gada 5. maijā ECB Padomes vārdā – ECB prezidente Christine LAGARDE

(1) OV L 318, 27.11.1998., 8. lpp.

(2) SVF Maksājumu bilances statistikas komiteja (BOPCOM), Final Report of the Task Force on Special Purpose Entities, BOPCOM dokuments 18/03, 2018. gads. Pieejams SVF interneta vietnē www.imf.org.

(3) Eiropas Centrālās bankas Pamatnostādne 2012/120/ES (2011. gada 9. decembris) par Eiropas Centrālās bankas prasībām attiecībā uz statistikas pārskatiem ārējās statistikas jomā (ECB/2011/23) (OV L 65, 3.3.2012., 1. lpp.).